**Kovács Teréz professzor asszony 70 éves**

Kovács Teréz 1949. szeptember 7-én született a vajdasági Óbecsén. Az akkoriban 25 000 fős kisváros lakosságának kétharmada tartozott a magyarsághoz. Szülei egyszerű, ugyanakkor nyitott, a világ dolgai iránt érdeklődő emberek, akik a második világháború borzalmai és a családot ért szörnyű tragédia után építették újjá az életüket. Tanyán éltek, földet műveltek, állatokat tartottak. „*Apám végtelenül értelmes ember volt a maga négy osztályával. Éjjel, miután, mi lefeküdtünk, ő Darwint olvasott petróleumlámpa mellett.”* Nővérével már kisgyermekként részt vett a családi gazdaság fenntartásában. A tanyán elsajátított kitartás és munkabírás azóta is fontos alapköve az életének. Már gyermekként szembesül a környékbeli családok nagy szegénységével, a kiszolgáltatottsággal és a kisebbségi élethelyzettel.

A stabil alapokat adó, szigorú helyi gimnázium második magyar tannyelvű évfolyamán végzett, ahol a 41 fős eredeti osztályból 14-en jutottak el az érettségiig. *„A magyarok általában szakmunkásképzőbe mentek, nem tanultak tovább. Meghúzták magukat. Ez a kisebbségi sors”-* mondja. Ő mégis többet akar. Nővére biztatására, szülei támogatásával a gimnázium tanulói közül elsőként jelentkezik Belgrádba, az egyetem szociológia szakára. A szerb nyelvvel kapcsolatos nehézségek hatására visszahúzódóbb lesz, a kudarcokra ugyanakkor még több szorgalommal, tanulással válaszol, s közben bekapcsolódik a belgrádi magyarok kulturális életének szervezésébe. Itt barátokra és közösségre talál. Közben nyelvtanulás céljából önkéntes szakmai gyakorlaton vesz részt az NSZK-ban. Belgrádban másfél éven keresztül lakik a neves vajdasági magyar politikus, Rehák László családjánál. Tanulmányait az Újvidéki Televízió ösztöndíjasaként folytatja, s a diploma megszerzését követően itt helyezkedik el. Volt csoporttársai az Újvidéki Egyetemre hívják tanítani a magyar nyelvű képzésre 1976-ban.

Nehezen találja helyét kisebbségi magyarként az értékrendjével ellentétes utakat kínáló Jugoszlávia szocialista légkörében. Egy szerb filozófus kollégájával való beszélgetés megrázza: *„Meddig akartok ti még itt magyarok lenni? Hová lesz így ez az ország?”* Ettől kezdve keresi a lehetőséget a továbblépésre. *„Akkor rájöttem, hogy itt ugyanaz lesz, mint 1944-45-ben, amikor 20-30 000 magyart megöltek.”*

1983-tól januárjától egyéves kutatói szabadságot kérve Budapestre utazik, hogy „papíron” az akkor igen népszerű Lukács-iskola munkásságát vizsgálhassa. Itt találkozik az ELTE képzéséhez kapcsolódó magyar szociológusokkal, s Nagy Endre révén bekapcsolódik a szerveződő demokratikus ellenzék találkozóiba. *„A legjobb földalatti társaságba jártam. Minden héten összejöttünk vagy húszan. Ott hallottam először a többpártrendszerről…”*

Aktív résztvevője Márkus István 1983-as kéthetes balástyai falukutató táborának. Itt ismerkedik meg – többek között – Őrszigethy Erzsébettel, Juhász Pállal, Bögre Zsuzsával, Magyar Bálinttal. Egyre erősebben érzi: itt a helye ebben a közegben.

Egyeztetve Enyedi György akadémikussal, a megalakuló MTA Regionális Kutatások Központjának főigazgatójával, 1984 szeptemberétől kerül Kecskemétre, majd két évvel később Pécsre, Erdősi Ferenc földrajztudós csoportjába, ahol a határmenti térségek vizsgálatával foglalkozik. „*A kutatás eredményeit bemutató 1986-os szombathelyi konferencián 15 előadóból én voltam az egyetlen nő. Így a TV rögtön hozzám jött, engem kérdeztek.”*

A kecskeméti időszakra esik az általa szervezett jakabszállási és kiskunmajsai kutatótábor. Lányának születése után már a rendszerváltás megváltozott körülményei fogadták. Fellelkesítették az új politikai-gazdasági változások, különösen a a kárpótlás és az egyéni gazdálkodás lehetőségének szocio-kulturális problematikája érdekelte. Tudományos érdeklődése is ebbe az irányba fordult. Az MTA RKK számos hazai és nemzetközi projektjébe kapcsolódott be, többek között egy posztszocialista országokat vizsgáló FAO-kutatócsoport magyarországi kutatásvezetőjeként. A kelet-közép-európai vidéki nők szocio-gazdasági helyzete és státusza témakörben a finnországi Mikkeli Vidékkutató és Képző Intézet igazgatójának irányítása mellett vett részt egy vizsgálatban, majd egy újabb FAO-projekt következett a görög Panos Koliris vezetésével, ahol Kovács Teréz a nemzetközi pályázat keretei között a leszakadó ormánsági térséget vizsgálta.

Részt vett több, vidékfejlesztéssel foglalkozó, az ország uniós csatlakozását előkészítő kutatási projektben. 2003-ban elkészült „Vidékfejlesztési politika” című monográfiája. A nagy tekintéllyel rendelkező Enyedi György nyitottságára és támogatására továbbra is számíthatott. Ő biztatta a mezőgazdaság átalakulásával foglalkozó akadémiai doktori értekezésének megírására is. Az MTA Doktori címet 2009-ben Professzori címét 2010-ben vehette át.

A paraszti gyökerek továbbra is erősek maradtak: *„Szerettem az apámmal szénát hordani. Szerettem a földet. Most is van földem. Ennek köszönve tudom igazán megérteni, amivel foglalkozom és amit a doktorimban, majd a ”Paraszti gazdálkodás és társadalom átalakulása” című könyvemben megírtam.”*

Nevéhez kapcsolódik a vidékkutatók fontos fórumának számító „Falukonferenciák” ötlete és megszervezése. Az első, hagyományteremtő alkalomra 1991-ben került sor, a nyugdíjba vonuló Enyedi György méltatása kapcsán. A konferenciát hét másik, nagyszabású rendezvény követte, több neves hazai és külföldi meghívott részvételével, illetve az ott elhangzott előadások kötetbe szerkesztésével.

Közben egyetemi oktatóként is kipróbálhatta magát. 2001-től 10 éven át tanított a Kaposvári Egyetemen, témavezetőként a PTE Közgazdaságtudományi Karának Regionális Gazdaságtan Doktoriskolájában, majd másfél évig erősítette a Pázmány Péter Katolikus Egyetemen szerveződő szociológiai doktoriskolát. 2012 őszétől kapcsolódik be a PTE BTK Szociológia Tanszéke és a Demográfia és Szociológia Doktori Iskola munkájába. 70 évesen a doktori iskola vezetőjeként vonul nyugdíjba, de professor emeritaként továbbra is jelen lesz tanszékünk életében. *„Sok meghívó érkezik. Folyamatosan dolgozom. Most éppen a tavalyi „Fiatalok a Kárpát-medencében” c. konferencia kötetét szerkesztem. Nem félek, a munka engem mindig megtalál*”- mondja*.*